C 170/38

Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2020/C 170/08)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„FRAISE DU PÉRIGORD“

EÚ č.: PGI-FR-0133-AM01 – 11. 8. 2017

CHOP ( ) CHZO (X)

1. Skupina žiadateľov a oprávnený záujem

Union Interprofessionnelle de la Fraise du Périgord (UIFP) Mairie de Vergt 24 380 VERGT

Tel. +33 0622062573

E-mail: contact@fraiseduperigord.com

Zloženie a oprávnený záujem: Združenie spája pestovateľov a odosielateľov jahôd „Fraise du Périgord“. Je preto oprávnené predložiť žiadosť o zmeny špecifikácie.

2. Členský štát alebo tretia krajina

Francúzsko

3. Položky v špecifikácii, ktorých sa zmena týka

☐ Názov výrobku

☒ Opis výrobku

☒ Zemepisná oblasť

☒ Dôkaz o pôvode

☒ Spôsob výroby

☒ Súvislosť

☒ Označovanie

☒ Iné: vypustenie obsahu špecifikácie, aktualizácia kontaktných údajov, druh výrobku, balenie, kontrolné orgány, vnútroštátne požiadavky, aktualizácia jednotného dokumentu.

4. Typ zmeny (zmien)

☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012.

☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

Cieľom žiadostí o zmenu je na jednej strane revízia ustanovení platnej špecifikácie a na druhej strane zmena ustanovení špecifikácie, ktorá je potrebná na základe vývoja obsahu špecifikácie CHZO (dátum registrácie CHZO je v roku 2004).

5.1. Opis výrobku

Táto časť špecifikácie sa celá prepísala a zmenila s cieľom zamerať sa na opis výrobku „Fraise du Périgord“. Definícia jahody uvedená v slovníku sa vypustila.

Opis uvedený v platnej špecifikácii sa nahradil takto:

„Jahoda ‚Fraise du Périgord‘ sa pestuje na poli a zbiera sa zrelá. Jahoda ‚Fraise du Périgord‘ pochádza z odrôd, ktoré pre ich chuťové vlastnosti vybrala komisia Commission interprofessionnelle d’agrément des variétés du groupement. Predajná jednotka obsahuje len jahody rovnakej odrody. Jahoda ‚Fraise du Périgord‘ je zdravá, nedeformovaná, lesklá a je zbavená nečistôt. Má minimálny obsah cukru (stupeň Brix) stanovený podľa obdobia zberu a odrody. Sfarbenie, veľkosť a zrelosť sú rovnomerné. Sú rozdelené do kategórie extra alebo I. Jahoda ‚Fraise du Périgord‘ sa uvádza na trh v čerstvom alebo mrazenom stave. Čerstvé jahody musia mať čerstvé a zelené kališné lístky. Na trh sa uvádzajú dôkladne upravené bez ohľadu na druh použitého balenia. Mrazené jahody sú celé alebo rozpolené, odstopkované alebo neodstopkované.“

Cieľom hlavnej zmeny je doplnenie údajov o jahodách v mrazenom stave.

Doplnenie údajov o jahodách v mrazenom stave umožní zhodnotiť mrazené jahody v agropotravinárskom priemysle, ktorý chce vyzdvihnúť pôvod jahôd, ktoré používa po mrazení najmä na výrobu džemov. Nákup mrazených jahôd umožňuje spracovateľom rozložiť ich výrobu a uistiť sa o kvalite výrobku s veľmi krátkou životnosťou v čerstvom stave (niekoľko dní).

Hlboké zmrazovanie sa týka len jahôd, ktoré spĺňajú kritériá na predaj čerstvých jahôd s CHZO. Nie je rozdiel v podmienkach výroby alebo triedenia. Táto zmena nemá vplyv na súvislosť s pôvodom jahody „Fraise du Périgord“.

Hlboké zmrazovanie sa musí uskutočniť v krátkych lehotách (72 hodín), aby sa neznehodnotili chuťové vlastnosti jahody „Fraise du Périgord“, ktoré sú základom jej dobrého mena.

Skúšky vykonané skupinou preukázali, že postup hlbokého zmrazovania nezhoršil organoleptické vlastnosti (obsah cukru, rovnomernú zrelosť atď.) a neviedol k zhlukom plodov, ktoré môžu mať negatívny vplyv na vzhľad ponúkaných výrobkov (sfarbenie, veľkosť atď.). Jahoda „Fraise du Périgord“ zostáva zdravá, nedeformovaná, lesklá a zbavená nečistôt.

Opisom sa rozlišujú všeobecné vlastnosti jahody „Fraise du Périgord“ bez ohľadu na to, či je čerstvá alebo mrazená a vymenúvajú sa rozdiely, ktoré vznikajú pri predaji čerstvých alebo mrazených jahôd.

Mrazená jahoda „Fraise du Périgord“ sa môže uvádzať na trh celá alebo rozpolená, odstopkovaná alebo neodstopkovaná, pričom čerstvá jahoda „Fraise du Périgord“ sa uvádza na trh celá s čerstvými a zelenými kališnými lístkami.

Pokiaľ ide o všeobecný opis, doplnilo sa, že „Jahoda ‚Fraise du Périgord‘ sa pestuje na poli“. Týmto doplnením sa zdôrazňuje osobitosť výroby „Fraise du Périgord“, ktorá sa uvádza už v uverejnenom súhrne a v špecifikácii, ale ktorá nebola zdôraznená v časti týkajúcej sa opisu špecifikácie. To isté platí pre spresnenie „Predajná jednotka obsahuje len jahody rovnakej odrody“. V tejto vete slová „predajná jednotka“ nahradili slovo „vanička“, ktoré je príliš obmedzujúce. Táto zmena umožní uvádzať jahody „Fraise du Périgord“ na trh v iných nádobách, ako vo vaničkách a lepšie splniť očakávania spotrebiteľov.

Slová používané na opis jahody „Fraise du Périgord“ sa zhrnuli do tejto vety „Jahoda ‚Fraise du Périgord‘ je zdravá, nedeformovaná, lesklá a zbavená nečistôt“. Vypúšťajú sa slová „Vzhľad musí byť lesklý. Tvar musí byť rovnomerný, nesmie byť chybný (typ ‚kohútích hrebeňov‘, ..) Jahody nesmú niesť známky hniloby ani choroby. Jahoda musí byť na dotyk pevná“. Tieto prvky sa však uvádzajú vo vyššie uvedenej vete prostredníctvom prídavných mien „zdravá, nedeformovaná, lesklá a zbavená nečistôt“.

Odkaz na „jasnočervenú“ farbu sa takisto vypustil. Nezodpovedal skutočnému kritériu, pričom sa v platnej špecifikácii uvádza, že toto kritérium sa mohlo meniť podľa odrôd. V novej špecifikácii sa teraz uvádza, že jahody „Fraises du Périgord“„majú aj rovnomerné sfarbenie charakteristické pre odrodu, ktoré je v súlade so schvaľovacou tabuľkou“.

Tento odsek sa vypustil, lebo zoznam odrôd má len orientačnú hodnotu, môže sa meniť a proces výberu závisí od výrobného postupu:

„Akákoľvek nová odroda uvedená na zozname, na ktorú sa môže vzťahovať CHZO, bude predmetom dodatku k CHZO.

Dopestované odrody od uznania CHZO sú:

— pre produkciu od začiatku jari do 31. októbra: Gariguette, Elsanta, Darselect, Seascape a Mara des Bois,

— pre produkciu od 15. júna do 31. októbra: Selva.“

Kritériá hodnotenia dodávok jahôd od hospodárskych subjektov na medzisklade, sa presunuli a teraz sa uvádzajú v časti týkajúcej sa spôsobu výroby.

V bode „Opis“ jednotného dokumentu sa uvádza nové znenie špecifikácie. Táto zmena s ohľadom na súhrn zahŕňa doplnenie prvkov týkajúcich sa mrazených jahôd a vypustenie povinnosti predávať jahodu vo vaničke 250 alebo 500 g, ktorá je z obchodného hľadiska príliš obmedzujúca.

5.2. Zemepisná oblasť

Vymedzenie zemepisnej oblasti sa nemení. Zmeny v špecifikácii a jednotnom dokumente sú formálne: zoznam kantónov a obcí sa nahradil zoznamom všetkých obcí bez toho, aby sa zmenil obvod. Doplnila sa jedna obec (Saint Pantaly d’Ans) s cieľom opraviť opomenutie v zozname uvedenom v platnej špecifikácii, aj keď je táto obec zahrnutá do oblasti, a teda sa uvádza na mape. Mapa zemepisnej oblasti sa nahrádza novou čitateľnejšou mapou.

Prvky opisnej časti zemepisnej oblasti platnej špecifikácie a súhrnu sa vypúšťajú. Zachovávajú sa len opisné prvky zemepisnej oblasti produkcie jahôd „Fraise du Périgord“ a presúvajú sa do kapitoly 6 o prvkoch, ktoré preukazujú súvislosť so zemepisným pôvodom. Všeobecné hľadiská bez priamej súvislosti s prezentovaním zemepisnej oblasti jahody „Fraise du Périgord“ sa vypúšťajú.

5.3. Dôkaz o pôvode

Tento odsek „zoznam výrobcov vo vymedzenej oblasti“:

„Pestovatelia jahôd určených na výrobu CHZO sa musia nachádzať vo vopred vymedzenej oblasti výroby a spĺňať túto špecifikáciu. Pestovatelia sú uvedení na zozname, ktorý aktualizujú obchodné štruktúry.“

sa nahrádza novým odsekom pochádzajúcim z vnútroštátnych právnych predpisov:

„Akýkoľvek hospodársky subjekt podieľajúci sa na výrobe alebo balení CHZO ‚Fraise du Périgord‘ je povinný sa preukázať skupine na účely jeho schválenia pred začatím dotknutej činnosti.“

Odsek „pestovanie na registrovaných pozemkoch nachádzajúcich sa vo vymedzenej oblasti“ sa presúva do časti týkajúcej sa spôsobu výroby:

„Jahody FRAISES DU PÉRIGORD pochádzajú z vybraných a každoročne registrovaných pozemkov. Kritériá výberu a registrácie pozemkov sú:

— zemepisná poloha pozemku: vo vymedzenej oblasti,

— charakteristické vlastnosti pozemku: pôdy, ktoré sa ľahko ohrievajú a nie sú zaplavované.

Každý registrovaný pozemok určený na pestovanie jahôd sa označuje príslušným katastrálnym číslom.“

Odsek „Vysledovateľnosť od produkcie po predaj“ sa vypúšťa a nahrádza.

V úvode tejto časti špecifikácie sa dopĺňa tento odsek s cieľom zdôrazniť cieľ postupu vysledovateľnosti stanoveného v špecifikácii:

„Od zberu je vysledovateľnosť dávok smerom k pestovateľovi a smerom k spotrebiteľovi zaručená, jej cieľom je umožniť:

— vysledovať produkt od spotrebiteľa k pestovateľovi,

— umožniť výrobcovi nájsť poľnohospodárske pozemky určené na zber k určitému dátumu,

— vysledovať dávky na úrovni predaja na základe čísla dávky pestovateľa.“

Definícia dávky, ktorá sa uvádzala v spôsobe výroby, sa presúva sem, preberá sa a dopĺňa o jednotky času a miesta:

„Dávka jahôd sa vymedzuje ako množstvo produktu vypestované jedným pestovateľom, zozbierané za pol dňa na jednom poľnohospodárskom pozemku a pochádzajúce z jednej odrody.“

V tejto definícii sa odkaz na „katastrálny“ pozemok nahrádza odkazom na „poľnohospodársky“ pozemok v súlade s danou definíciou v časti týkajúcej sa spôsobu výroby. Poľnohospodársky pozemok môže zahŕňať jeden alebo niekoľko katastrálnych pozemkov, tento odkaz je logickejší, pokiaľ ide o kontrolu, lebo zodpovedá výrobnej jednotke.

V súvislosti s časťou „Opis spôsobu výroby“ sa dopĺňa povinnosť viesť prevádzkový denník na zaznamenanie pestovateľských postupov.

„Pestovateľské postupy každého pozemku sa v prevádzkovom denníku zaznamenajú bez ohľadu na použité médium (papier alebo elektronicky). Tento záznam umožňuje poznať všetky vykonané činnosti a zásahy na každom poľnohospodárskom pozemku. Poľnohospodárske pozemky sa registrujú v tejto špecifikácii každý rok pred začiatkom pestovania.“

Dopĺňa sa odsek na vymedzenie „dodacieho listu“, ktorý nahrádza „dodací list pre paletu“. Dnes sa tieto slová používané v tomto odvetví uvádzajú v dokumente, ktorého obsah sa zachováva a dopĺňa o povinnosť uvádzať číslo alebo referenčné číslo poľnohospodárskeho pozemku. Spresnenie týkajúce sa druhu balenia „vanička 500 g alebo 250 g“ sa vypúšťa v súvislosti s už spomínaným vypustením slova „vanička“.

To isté platí pre odsek týkajúci sa „hodnotiaceho hárka“, ktorý nahrádza „doklad o palete“. Dnes sa tieto slová používané v tomto odvetví uvádzajú v dokumente, ktorého obsah sa zachováva a dopĺňa o povinnosť uvádzať hodinu dodávky a jednotlivé overené kritériá:

— číslo alebo referenčné číslo poľnohospodárskeho pozemku,

— obsah cukru,

— teplotu ovocia,

— identifikačné číslo kontrolóra,

— hodnotiacu známku pre každé kritérium z hodnotiacej tabuľky,

— schválenie CHZO „Fraise du Périgord“.

S cieľom umožniť lepšiu vysledovateľnosť sa navyše dopĺňa, že:

— „Každá dávka sa musí označiť číslom z hodnotiaceho hárka určeným pri prijatí dávky.“

Povinnosť uvádzať číslo, ktoré umožní identifikovať pestovateľa, sa na jednotkách balenia zachováva. Slová „predajná spotrebiteľská jednotka“ nahrádzajú slovo „vanička“ v súlade so zvyškom špecifikácie.

Dopĺňa sa odsek s cieľom vymedziť „dodací list a/alebo faktúru“, ktorá nahrádza „expedičný doklad“. Dnes sa tieto slová používané v tomto odvetví uvádzajú v dokumente, ktorého obsah sa spresňuje, vrátane ovocia určeného na hlboké zmrazovanie:

„Zahŕňajú: číslo z hodnotiaceho hárka (číslo dávky), názov odrody, druh balenia, množstvo, dátum a hodinu expedovania.“

Nakoniec sa zavádza odsek na monitorovanie mrazeného výrobku:

„Spracovateľ vedie skladové účtovníctvo.

Každá mrazená dávka sa musí označiť skladovým dokladom, ktorý zahŕňa:

— číslo palety v mraziarenskej jednotke,

— číslo palety zákazníka (ak existuje),

— číslo dodacieho listu,

— názov výrobku/odrody,

— počet balení,

— čistú hmotnosť po hlbokom zmrazení,

— dátum a hodinu hlbokého zmrazenia,

— dátum minimálnej trvanlivosti (DMT).“

Napokon sa doplnila aj lehota archivácie dokumentov s cieľom umožniť kontrolu monitorovania:

„Dokumenty zabezpečujúce vysledovateľnosť každej dávky musia všetky dotknuté hospodárske subjekty archivovať najmenej dva roky.“

Cieľom všetkých týchto zmien je zlepšiť vysledovateľnosť a uľahčiť kontroly spresnením záznamov, ktoré sa majú urobiť.

5.4. Spôsob výroby

Táto časť sa prepísala celá s cieľom zlepšiť organizáciu, obsah a kontrolovateľnosť. Všetky predchádzajúce kapitoly sa preto vypúšťajú a nahrádzajú. Treba však zdôrazniť, že týmto prepísaním sa v podstate nespochybňujú hlavné body CHZO: jahoda pestovaná na poli, vybrané a registrované pozemky, vybrané odrody, manuálny zber zrelého ovocia.

Registrácia pozemkov

Definícia poľnohospodárskeho pozemku sa dopĺňa v súlade s definíciou dávky pre vysledovateľnosť produktu. Táto definícia znie takto:

„Poľnohospodársky pozemok sa vymedzuje ako všetky prístrešky, v ktorých sa uplatňujú rovnaké postupy (bez ohľadu na druh priesady), pokiaľ ide o hnojenie, zavlažovanie a fytosanitárne ošetrenia, pričom je každý prístrešok vybavený lokalizovaným zavlažovacím systémom. Na území poľnohospodárskeho pozemku možno nájsť len jednu odrodu.“

Doplnil sa postup výberu a každoročnej registrácie pozemkov.

Odkaz na „poľnohospodársky“ pozemok sa dopĺňa v súlade s vyššie uvedenou definíciou.

Dopĺňa sa pojem každoročný súpis a spresňuje sa postup, ktorý musia dodržiavať hospodárske subjekty.

Doplnili sa kritériá výberu (piesočnaté, priepustné, nevápenaté pôdy) v súlade so špecifickosťou zemepisnej oblasti špecifikácie a s opísanými geologickými a pôdnymi podmienkami.

„Poľnohospodárske pozemky sa vyberajú a registrujú každý rok. Pestovatelia spolu s povereným technickým pracovníkom skupiny vykonávajú každý rok pred začiatkom pestovania súpis poľnohospodárskych pozemkov určených na pestovanie jahôd ‚Fraise du Périgord‘. Technický pracovník zohľadňuje tieto kritériá: starostlivo vybrané pôdy podľa ich pôdnych a podnebných vlastností (piesočnaté, priepustné, nevápenaté pôdy). Vybrané pozemky sa ľahko ohrievajú, nie sú zaplavované a majú pôdy s kyslým pH priaznivým pre pestovanie jahody.“

Uvádzajú sa spresnenia o obnove pozemkov. Striedanie plodín sa zachováva a dopĺňa sa dĺžka trvania odpočinku (rovná sa dĺžke výsadby jahodoviska). Na úpravu pôd teraz dohliada skupina, ktorá hospodárskym subjektom poskytuje zoznam referenčných výrobkov.

„S cieľom zmierniť problémy vyčerpania pôd alebo monokultúry spojené s predchádzajúcimi plodinami sa obnova pozemkov pred každou novou výsadbou môže uskutočniť:

— buď postupom striedania plodín. V takomto prípade sa čas odpočinku pôd rovná najmenej dĺžke trvania výsadby jahodoviska,

— alebo úpravou pôd. Pri príprave pôd treba podľa možnosti využiť jemnú dezinfekciu (hlavne parou). Ak sa pôda upravuje, použité výrobky sa uvádzajú na zozname výrobkov špecifikovaných skupinou.“

Hnojenie – zavlažovanie – ochrana rastlín

Dopĺňajú sa prvky, ktorých sa týka analýza pôdy vykonaná pre každý nový zriadený pozemok v jahodovisku. Táto analýza bude ďalej slúžiť ako základ na vypracovanie plánu zmien a hnojenia pred každoročnou výsadbou jahôd.

Ustanovenie má takéto znenie:

„Pred každou výsadbou pestovatelia vypracujú alebo dajú poverenému technickému pracovníkovi skupiny vypracovať všeobecný plán zmien a hnojenia. Tento plán sa vypracuje na základe výsledkov kompletnej analýzy pôdy (analýzy úrodnosti), ktorá sa vykonáva pre každý nový pozemok zriadený v jahodovisku. V tejto analýze sa uvádza asimilovateľný oxid fosforečný (P2O5), oxid draselný (K2O), oxid horečnatý (MgO) a oxid vápenatý (CaO), ktoré sa nachádzajú v pôde, ako aj hodnota pH.“

Dopĺňa sa zavlažovanie prostredníctvom lokalizovaného zavlažovacieho systému s ohľadom na vlastnosti pôd a dopĺňajú sa existujúce ustanovenia špecifikácie, v ktorej sa stanovuje dôkladne ovládané zavlažovanie s cieľom uspokojiť nároky rastliny.

„Zavlažovanie prostredníctvom lokalizovaného zavlažovacieho systému je povinné.“

Keďže ustanovenia týkajúce sa ochrany rastlín sa nezmenili, preberajú sa v rovnakom znení.

Rastlinný materiál

Prvky týkajúce sa odrôd, ktoré sa uvádzali v časti venovanej opisu produktu, sa presúvajú do tejto časti špecifikácie bez zmeny. Opisuje sa nimi spôsob pestovania, a nie produkt.

Na pestovanie jahôd „Fraise du Périgord“ sa používajú:

— certifikované rastliny,

— odrody, ktoré skupina zaradila do zoznamu vybraných odrôd.

Odrody vyberá komisia Commission Interprofessionnelle d’Agrément des variétés podľa týchto kritérií hodnotených pestovateľmi počas testovania novej odrody:“

Táto časť sa dopĺňa o kritériá výberu odrôd, ktoré preberajú opisné prvky jahody „Fraise du Périgord“ a zároveň kritériá hodnotenia:

„— vzhľad: farba, tvar, lesk a veľkosť,

— obsah cukru: 6 až 6,5 stupňov Brix podľa odrôd,

— trvanlivosť,

— dobré chuťové vlastnosti.“

Navyše sa dopĺňajú spresnenia týkajúce sa činnosti komisie Commission Interprofessionnelle d’Agrément des variétés.

„Táto komisia, ktorá je zložená zo 7 osôb a pozostáva väčšinou z pestovateľov a odosielateľov, zasadá minimálne jedenkrát ročne s cieľom určiť zmeny, ktoré sa majú uviesť na zozname vybraných odrôd: nové odrody alebo vypustenie zapísaných odrôd. Rozhodnutia sa prijímajú na základe súhlasu väčšiny prítomných členov.“

Zoznam odrôd sa zo špecifikácie (opisu výrobku) vypúšťa, keďže v danom okamihu mal len orientačnú hodnotu. V špecifikácii sa už totiž stanovila možnosť zmeny tohto zoznamu. Dopĺňa sa, že zmeny zoznamu sa oznámia hospodárskym subjektom, kontrolnému orgánu a inštitútu INAO pred začiatkom nasledujúceho roku výsadby.

„Zmeny zoznamu oznámi skupina hospodárskym subjektom, kontrolnému orgánu a inštitútu INAO pred začiatkom hospodárskeho roku ďalšej výsadby.“

Rovnako ako v časti „Opis výrobku“ sa pestovanie na poli, ktoré je len naznačené v platnej špecifikácii, výslovne uvádza a dopĺňa o povinnosť pestovania na kopčekoch. Dopĺňa sa dátum inštalácie prístreškov. V špecifikácii sa teda uvádza:

„Ide o plodinu pestovanú na poli pod prístreškami najneskôr v čase kvitnutia. Jahody sa pestujú na kopčeku, aby sa posilnila odvodňovacia vlastnosť pôd.“

Tieto postupy sa spresnili, lebo tvoria súčasť know-how, ktoré zaviedli pestovatelia a ktoré prispieva k vlastnostiam jahody „Fraise du Périgord“.

Hustota výsadby sa preberá v rovnakom znení (≤ 6 koreňov na m2 pod prístreškom).

Zber

Dopĺňa sa, že „táto fáza zahŕňa zber, ukladanie ovocia do predajnej jednotky a jeho prepravu do medziskladu.“ Špecifikácia sa dopĺňa s cieľom spresniť, že zber je manuálny v súlade s časťou „Súvislosť“ a know-how zberačov, ktorých znalosti v oblasti zberu sú zásadné pre kvalitu produktu. Jahody sa zbierajú manuálne priamo do predajných jednotiek, pričom sa veľmi dbá na ich vzhľad a ich kvalitu. Ich spracovanie sa posudzuje hodnotiacou známkou.

Špecifikácia sa mení s cieľom nahradiť slovo „vanička“ slovami „predajná jednotka“ a vypustiť gramáže 250 g alebo 500 g, ktoré sú obchodne príliš obmedzujúce. V špecifikácii sa nevymedzujú jednotlivé druhy predajných jednotiek, ale stanovuje sa maximálna hmotnosť (10 kg) doplnená o určité podmienky, aby sa obmedzilo pomliaždenie ovocia.

V špecifikácii sa teda uvádza, že:

„Jahody sa zbierajú manuálne priamo do ich predajných jednotiek s maximálnou čistou váhou 10 kg. S cieľom zamedziť pomliaždeniu ovocia možno jahody ukladať maximálne na tri vrstvy. Predajná jednotka obsahuje len jahody rovnakej odrody a rovnakej kategórie.“

Dopĺňajú sa aj podmienky teploty zberu, lebo pre kvalitu jahôd a pracovné podmienky zberačov je vhodné, aby sa zber neuskutočnil, keď je príliš teplo. V špecifikácii sa preto uvádza:

„Zber sa neuskutočňuje, ak vonkajšia teplota prekročí 28 °C pred 15. júnom a 30 °C po 15. júni, ak prístrešky nezmierňujú teploty.“

Napokon sa dopĺňa, že „lehota od zberu po dodávku na medzisklad je maximálne pol dňa“, aby sa zamedzilo akémukoľvek znehodnoteniu produktu.

Napokon sa v súlade s opisnou časťou dopĺňa, že zbierané jahody musia mať rovnomernú farbu charakteristickú pre odrodu.

Prijatie – expedícia

Prvky týkajúce sa hodnotenia jahôd, ktoré sa uvádzali v časti týkajúcej sa opisu výrobku, sa presúvajú do tejto časti špecifikácie.

V tomto novom znení sa rozlišuje kontrola obsahu cukru a schválenie, keďže tieto operácie sa v praxi uskutočňujú v dvoch po sebe nasledujúcich fázach. Iba zhodné dávky jahôd pri kontrole obsahu cukru sa potom predkladajú na schválenie výrobku s CHZO.

„Na každú dávku jahôd sa vzťahuje kontrola obsahu cukru, ktorá umožní overiť, že jahody majú minimálny obsah cukru stanovený v tabuľke minimálneho obsahu cukru podľa odrody a podľa obdobia. Táto tabuľka sa aktualizuje pri každej zmene zoznamu povolených odrôd. Tieto zmeny oznámi skupina hospodárskym subjektom, kontrolnému orgánu a inštitútu INAO. Na dávky jahôd, ktorých analýza obsahu cukru je v súlade s požiadavkami, sa potom vzťahuje schvaľovací postup.“

Špecifikácia sa odvoláva na tabuľku minimálneho obsahu cukru podľa odrody a podľa obdobia, ktorá je aktualizovaná pri každej zmene zoznamu povolených odrôd. Tieto zmeny sa oznámia hospodárskym subjektom, kontrolnému orgánu a inštitútu INAO.

Spresnili sa ustanovenia týkajúce sa hodnotenia s cieľom uviesť, že známka rovnajúca sa nule, mínus 1 alebo mínus 2 z jedného kritéria hodnotiacej tabuľky bola vyraďovacia. Dopĺňa sa preto tento odsek:

„Dávka jahôd musí získať celkovú známku minimálne 9 z 15, aby sa na ňu mohlo vzťahovať označenie CHZO ‚Fraise du Périgord‘ bez toho, aby sa niektorá známka rovnala 0, – 1 alebo – 2.“

Kritériá schválenia: sfarbenie, pevnosť, veľkosť, lesk, vzhľad, stav sa preberajú. Slová „dostatočne kvalitatívne úrovne (bez hniloby, chorôb, nezrelého alebo prezretého ovocia, veľmi zdeformovaného ovocia, matného, mäkkého alebo menšieho ovocia, ako sa uvádza v norme, bez farbených vaničiek) sa vypúšťajú. Nahrádzajú sa slovami „zdravý stav“ pre časť týkajúcu sa choroby, hniloby, farbených vaničiek, kontrola obsahu cukru a sfarbenia zahŕňa prípady nezrelého alebo prezretého ovocia, kontrola tvaru zahŕňa prípad deformovaného ovocia, lesk prípad matného ovocia a napokon veľkosť prípad malého ovocia. Dopĺňajú sa slová „vlhkosť ovocia“ cieľom doplniť kritérium „vzhľad suchej/vlhkej jahody“.

Po prijatí a schválení sa jahody uskladnia na chladnom mieste. V návrhu špecifikácie sa spresňujú podmienky chladenia s cieľom zachovať všetky vlastnosti jahôd, dopĺňa sa:

„S cieľom ochrániť jahody pred teplotným stresom, ktorý by mohol vyvolať nezvratné znehodnotenie ich kvality, sa rýchlosť chladenia ovocia musí prispôsobiť jeho teplote pri prijatí. Ak je teplota jahôd pri prijatí vyššia ako 20 °C, je zakázané ich umiestniť do dynamického vopred vychladeného modulu s ventiláciou na teplotu + 2 °C + 4 °C. Ovocie sa totiž musí uskladniť buď v chladnej „statickej“ miestnosti pri teplote + 6 °C, alebo v chladnej miestnosti s mechanickou ventiláciou pri teplote 10 – 12 °C, aby sa umožnilo pomalé a pravidelné znižovanie jeho teploty.“

Maximálna dĺžka uskladnenia jahôd po prijatí (48 hodín) a teplota jahôd pri expedovaní (od 6 do 12 °C) sa preberajú bez zmeny.

Teplota v nákladných automobiloch sa nahrádza povinnosťou uskutočniť prepravu spôsobom, ktorý zaistí, že: „preprava sa uskutočňuje v chlade“, keďže nie je možné objektívne kontrolovať teplotu, keď je nákladný automobil vo fáze nakladania a dvere sú otvorené.

Odporúčania týkajúce sa predaja sa vypustili.

Hlboké zmrazovanie

Hlavným dôvodom žiadosti o zmenu CHZO je zahrnúť hlboké zmrazovanie, aby sa mohli zhodnotiť mrazené jahody v agropotravinárskom priemysle, ktorý chce vyzdvihnúť pôvod jahôd, ktoré používa.

Hlbokým zmrazovaním sa neznehodnocujú organoleptické vlastnosti a vzhľad jahody, ktoré tvoria špecifické vlastnosti CHZO. K hlbokému zmrazovaniu dochádza maximálne do 72 hodín po prijatí na medzisklade. Skúšky vykonané skupinou preukázali, že postup hlbokého zmrazovania nezhoršil organoleptické vlastnosti (obsah cukru, rovnomernú zrelosť atď.) a neviedol k zhlukom plodov, ktoré môžu mať negatívny vplyv na vzhľad ponúkaných výrobkov (sfarbenie, veľkosť atď.). Jahoda „Fraise du Périgord“ zostáva zdravá, nedeformovaná, lesklá a zbavená nečistôt.

Do špecifikácie sa zavádzajú tieto ustanovenia:

„Jahody so schváleným CHZO určené na hlboké zmrazovanie sa zamrazujú maximálne do 72 hodín po prijatí na medzisklade, počas tejto lehoty sa uchovávajú v chlade. Jahody sa zamrazujú buď priamo vo svojom zbernom balení alebo v „guľkách“ na mraziacej podložke. V tomto poslednom prípade sa jahody po hlbokom zmrazení hneď zabalia. Dátum minimálnej trvanlivosti (DMT) mrazených jahôd je 2 roky.“

5.5. Súvislosť

Táto kapitola sa rozčlenila do troch častí, čím sa umožní odlíšiť špecifické vlastnosti zemepisnej oblasti, špecifické vlastnosti produktu a príčinnú súvislosť. Ide o textové zmeny alebo spresnenia, ktoré nevedú k žiadnej podstatnej zmene.

Časť „Súvislosť“ jednotného dokumentu sa aktualizuje podľa rovnakých podmienok, časť „Súvislosť“ súhrnu sa preto mení a dopĺňa.

V časti týkajúcej sa špecifickosti oblasti sa uvádzajú prvky, ktoré umožňujú podrobnejšiu lokalizáciu departementu Dordogne a podrobnejšie ho opísať z pôdneho a podnebného hľadiska. Zavedenie pestovania jahôd v tejto oblasti sa potom opisuje z historického hľadiska, pričom sa vyzdvihuje know-how pestovateľov. Poukazuje sa na skúsenosti s pestovaním tejto plodiny na poli (kopčeky, prístrešky) a s jej zberom (manuálny zber priamo do jednotkového balenia).

V časti špecifickosť výrobku sa uvádzajú opisné prvky jahody „Fraise du Périgord“ s dôrazom na jej charakteristické vlastnosti. Jahoda „Fraise du Périgord“ sa vyznačuje svojím spôsobom pestovania na poli, zatiaľ čo v Európe sa všeobecne rozšírilo pestovanie mimo pôdy, a od štandardných jahôd sa odlišuje svojimi podmienkami zberu a vzhľadom. Musí mať rovnomernú farbu charakteristickú pre vybranú odrodu, aby sa zbierala v štádiu zrelosti.

Príčinná súvislosť sa zakladá na kvalite a dobrom mene produktu a dokazuje súvislosť medzi vlastnosťou pôd, spôsobmi pestovania a zberu a vlastnosťami jahody „Fraise du Périgord“.

5.6. Označovanie

Časť Označovanie v platnej špecifikácii a súhrne sa mení.

Povinnosť uvádzať zoznam certifikovaných vlastností na etiketách sa vypustila z dôvodu zmien vnútroštátnych právnych predpisov a nariadení.

Doplnila sa povinnosť, aby sa na každej spotrebiteľskej predajnej jednotke uvádzalo číslo, ktoré umožní identifikovať pestovateľa.

Uvádzanie loga skupiny sa tiež stalo povinné.

Označovanie mrazených jahôd sa riadi rovnakými pravidlami a navyše sa na etiketách uvádza dátum minimálnej trvanlivosti (DMT).

5.7. Iné

Obsah

Obsah špecifikácie sa vypustil.

Príslušný orgán členského štátu

Dopĺňajú sa kontaktné údaje inštitútu Institut national de la qualité et de l’origine (INAO) ako príslušného orgánu členského štátu v súlade s nariadením (EÚ) č. 1151/2012.

Skupina žiadateľov

Aktualizovali sa kontaktné údaje skupiny žiadateľov. Opisná časť sa vypúšťa.

Druh výrobku

Zmenil sa odkaz na triedu výrobkov, aby bol v súlade s prílohou XI k vykonávaciemu nariadeniu (EÚ) č. 668/2014.

Balenie

Povinnosť balenia v oblasti sa už výslovne uvádza v platnej špecifikácii. Týka sa len čerstvých jahôd, rozširuje sa na mrazené jahody. Jahody sa mrazia buď priamo vo svojom zbernom balení alebo v „guľkách“ na mraziacej podložke. V tomto poslednom prípade sa jahody po hlbokom zmrazení hneď zabalia.

Špecifikácia sa dopĺňa o potrebné odôvodnenia, dopĺňa sa tento odsek:

„Jahoda ‚Fraise du Périgord‘, ktorá sa predáva čerstvá, sa balí vo vymedzenej zemepisnej oblasti. Jahody sa totiž zbierajú priamo do predajných jednotiek, lebo sú veľmi háklivým produktom, v prípade ktorého sa treba vyhnúť zbytočnej manipulácii, ktorá poškodzuje jeho kvalitu a uchovávanie. Balenie v oblasti navyše uľahčuje vysledovateľnosť a kontrolu produktov. Jahodu ‚Fraise du Périgord‘ možno hlboko zamraziť a baliť mimo zemepisnej oblasti.“

Kontrolný orgán

Podľa platných vnútroštátnych pokynov, ktorých cieľom je zosúladiť znenie špecifikácií, sa vypúšťa názov a kontaktné údaje certifikačného orgánu. V tejto položke sa teraz uvádzajú kontaktné údaje príslušných francúzskych kontrolných orgánov: Institut National de l’origine et de la Qualité (Národný inštitút pre osvedčovanie pôvodu a kvality – INAO) a Direction générale de la concurrence, de la consommation et de la répression des fraudes (Generálne riaditeľstvo pre hospodársku súťaž, spotrebu a boj proti podvodom – DGCCRF). Názov a kontaktné údaje certifikačného orgánu sú k dispozícii na webovom sídle inštitútu INAO a v databáze Európskej komisie.

Vnútroštátne požiadavky

S ohľadom na vývoj vnútroštátnych právnych predpisov a nariadení sa uvádza položka „Vnútroštátne požiadavky“ v podobe tabuľky s hlavnými bodmi kontroly a metódami ich hodnotenia.

Aktualizácia jednotného dokumentu

Body 4.4. o dôkaze o pôvode, 4.5. o spôsobe výroby a 4.7 o kontrolných orgánoch sa v jednotnom dokumente vypúšťajú. Už totiž netvoria súčasť vzoru stanoveného v nariadení (EÚ) č. 668/2014.

JEDNOTNÝ DOKUMENT

„FRAISE DU PÉRIGORD“

EÚ č.: PGI-FR-0133-AM01 – 11. 8. 2017

CHOP ( ) CHZO (X)

1. Názov

„Fraise du Périgord“

2. Členský štát alebo tretia krajina

Francúzsko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované.

3.2. Opis výrobku, na ktorý sa vzťahuje názov uvedený v bode 1

Jahoda „Fraise du Périgord“ sa pestuje na poli a zbiera sa zrelá. Pestuje sa z vybraných odrôd pre ich chuťové vlastnosti. Predajná jednotka obsahuje len jahody rovnakej odrody.

Jahoda „Fraise du Périgord“ je zdravá, nedeformovaná, lesklá a zbavená nečistôt. Má minimálny obsah cukru (stupeň Brix) stanovený podľa obdobia zberu a odrody. Sfarbenie, veľkosť a zrelosť sú rovnomerné. Sú rozdelené do kategórie extra alebo I.

Jahoda „Fraise du Périgord“ sa uvádza na trh v čerstvom alebo mrazenom stave.

Čerstvé jahody musia mať čerstvé a zelené kališné lístky. Na trh sa uvádzajú dôkladne upravené bez ohľadu na druh použitého balenia.

Mrazené jahody sú celé alebo rozpolené, odstopkované alebo neodstopkované.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Pestovanie jahôd sa musí uskutočniť v zemepisnej oblasti. Výroba zahŕňa fázy pestovania, zberu a hodnotenia.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Jahoda „Fraise du Périgord“, ktorá sa predáva čerstvá, sa balí a pred expedovaním skladuje vo vymedzenej zemepisnej oblasti. Jahody sa totiž zbierajú priamo do predajných jednotiek, lebo sú veľmi háklivým produktom, v prípade ktorého sa treba vyhnúť zbytočnej manipulácii, ktorá poškodzuje jeho kvalitu a uchovávanie. Balenie v oblasti navyše uľahčuje vysledovateľnosť a kontrolu produktov.

Jahody sa zbierajú manuálne priamo do predajných jednotiek s maximálnou čistou váhou 10 kg. S cieľom zamedziť pomliaždeniu ovocia sa jahody ukladajú maximálne do troch vrstiev.

Predajná jednotka obsahuje len jahody rovnakej odrody a rovnakej kategórie.

Jahody sa potom pred expedovaním a predajom spotrebiteľovi uskladnia v chlade maximálne na 48 hodín. S cieľom ochrániť jahody pred teplotným stresom, ktorý by mohol vyvolať nezvratné znehodnotenie ich kvality, sa rýchlosť chladenia ovocia musí prispôsobiť jeho teplote pri prijatí.

Jahodu „Fraise du Périgord“ možno hlboko zamraziť mimo zemepisnej oblasti.

Mrazenú jahodu „Fraise du Périgord“ možno baliť mimo zemepisnej oblasti.

3.6. Špecifické pravidlá označovania výrobku, na ktorý sa vzťahuje registrovaný názov

Okrem povinných údajov stanovených v právnych predpisoch týkajúcich sa označovania a prezentácie potravín označenie obsahuje registrovaný názov výrobku a symbol CHZO Európskej únie v rovnakom zornom poli.

Na etiketách umiestnených na predajných jednotkách sa povinne uvádza:

— – názov CHZO: „Fraise du Périgord“

— „Osvedčil (kto):“ doplnené o názov certifikačného orgánu

Na každej spotrebiteľskej predajnej jednotke sa uvádza číslo, ktoré umožní identifikovať pestovateľa.

Pokiaľ ide o jahody, ktoré sa predávajú čerstvé, na každej uzatvorenej spotrebiteľskej predajnej jednotke (vrchnák, film) sa uvádza nižšie uvedené logo, ktoré definuje skupina a ktoré sa poskytuje všetkým hospodárskym subjektom. Pokiaľ ide o neuzatvorené spotrebiteľské predajné jednotky balené na podnosoch, logo sa uvádza buď na predajnej jednotke alebo na podnose.

Na etiketách mrazených jahôd sa uvádzajú rovnaké informácie ako na etiketách čerstvých produktov, navyše sa uvádza teplota skladovania a dátum minimálnej trvanlivosti (DMT).

4. Stručné vymedzenie zemepisnej oblasti

Zemepisná oblasť pestovania jahody „Fraise du Périgord“ zahŕňa veľkú časť departementu Dordogne a niektoré susedné obce departementu Lot:

Departement Dordogne

Kantóny Bergerac-1, Bergerac-2, Coulounieix-Chamiers, Isle-Manoire, Lalinde, Montpon-Ménestérol, Pays de la Force, Périgord Central, Saint-Astier, Sarlat-la-Canéda, Vallée Dordogne, Vallée de l’Isle, Vallée de l’Homme.

Obce Agonac, Ajat, Allemans, Antonne-et-Trigonant, Archignac, Auriac-du-Périgord, Azerat, Bachellerie, Bardou, Bars, Bertric-Burée, Biras, Blis-et-Born, Boisse, Boissière-d’Ans, Borrèze, Bouniagues, Bourdeilles, Bourg-des-Maisons, Bourg-du-Bost, Brantôme en Périgord (pre časť zodpovedajúcu územiu delegovanej obce Saint-Julien-de-Bourdeilles k 1. januáru 2016), Brouchaud, Bussac, Calviac-en-Périgord, Carlux, Carsac-Aillac, Cassagne, Cazoulès, Celles, Cercles, Champcevinel, Change, Chapdeuil, Chassaignes, Château-l’Évêque, Chavagnac, Chourgnac, Colombier, Coly, Comberanche-et-Épeluche, Condat-sur-Vézère, Conne-de-Labarde, Cornille, Coulaures, Coutures, Creyssac, Cubjac, Dornac, Douchapt, Escoire, Faurilles, Faux, Fossemagne, Gabillou, Gonterie-Boulouneix, Grand-Brassac, Granges-d’Ans, Hautefort, Issigeac, Jayac, Jemaye, Lardin-Saint-Lazare, Léguillac-de-Cercles, Limeyrat, Lisle, Lusignac, Mayac, Milhac-d’Auberoche, Monbazillac, Monmadalès, Monmarvès, Monsaguel, Montagnac-d’Auberoche, Montagrier, Montaut, Nadaillac, Orliaguet, Paulin, Paussac-et-Saint-Vivien, Périgueux, Petit-Bersac, Peyrillac-et-Millac, Plaisance, Ponteyraud, Port-Sainte-Foy-et-Ponchapt, Prats-de-Carlux, Ribagnac, Ribérac, Sadillac, Saint-André-de-Double, Saint-Antoine-d’Auberoche, Saint-Aubin-de-Cadelech, Saint-Aubin-de-Lanquais, Saint-Capraise-d’Eymet, Saint-Cernin-de-Labarde, Saint-Crépin-et-Carlucet, Sainte-Eulalie-d’Ans, Saint-Geniès, Saint-Géraud-de-Corps, Saint-Julien-de-Lampon, Saint-Just, Saint-Léon-d’Issigeac, Saint-Martin-de-Gurson, Saint-Martin-de-Ribérac, Saint-Méard-de-Drône, Saint-Méard-de-Gurçon, Sainte-Mondane, Sainte-Orse, Saint-Pantaly-d’Ans, Saint-Pardoux-de-Drône, Saint-Paul-Lizonne, Saint-Perdoux, Saint-Rabier, Sainte-Radegonde, Saint-Rémy, Saint-Sulpice-de-Roumagnac, Saint-Victor, Saint-Vincent-de-Connezac, Salignac-Eyvigues, Savignac-les-Églises, Segonzac, Sencenac-Puy-de-Fourches, Simeyrols, Siorac-de-Ribérac, Temple-Laguyon, Thenon, Tocane-Saint-Apre, Tourtoirac, Trélissac, Vanxains, Veyrignac a Villetoureix.

Departement Lot

Obce Anglars-Nozac, Fajoles, Gourdon, Léobard, Masclat, Milhac, Payrignac, Rouffilhac a Saint-Cirq-Madelon.

5. Súvislosť so zemepisnou oblasťou

Špecifickosť oblasti

Zemepisná oblasť CHZO „Fraise du Périgord“ zodpovedá historickej oblasti produkcie jahody v regióne Périgord, v ktorom sa jahodoviská vysadili na pozemkoch mimoriadne vhodných pre túto plodinu.

Zemepisná oblasť produkcie CHZO „Fraise du Périgord“ zahŕňa hlavne stred a juh/juhovýchod departementu Dordogne a veľmi malú časť susedného departmentu Lot na juhovýchode departmentu Dordogne.

Pokiaľ ide o pôdne a geologické vlastnosti oblasti produkcie, na západe sa vyznačuje kopcovitým reliéfom, na východe vlnitejším, kde možno zaznamenať takmer všadeprítomný les. Osobitosťou tohto regiónu je takmer všadeprítomný les pôvodne zmiešaný s vysadenými pozemkami, často sa nachádzajúcimi na predtým odlesnených pozemkoch na dobre orientovaných stráňach.

Celý región Périgord, ktorý je doširoka otvorený smerom k oceánu, ovplyvňuje mierne oceánske podnebie. Priemerná teplota je približne 12 °C bez veľkých sezónnych výkyvov. Úhrn zrážok je dosť výdatný: 800 až 900 mm za rok.

Pestovanie jahody sa v departemente Dordogne objavuje koncom 19. storočia, ale len vo veľmi obmedzenej miere. Po druhej svetovej vojne sa skutočné pestovanie jahôd rozmáha na ľahkých, piesočnatých a kyslých pôdach strání obce Eglise-Neuve de Vergt.

V šesťdesiatych rokoch 20. storočia si pestovatelia uvedomili, že treba obnoviť výsadby, ktoré dosť rýchlo slabnú následkom vyčerpania pôd. A tak, aby mali nové pôdy, začali vysekávať mládniky gaštanov a uvedomili si, že tieto vlhké pôdy dokonale vyhovujú pestovaniu jahôd: v roku 1960 produkcia dosiahla 1 000 ton. V roku 1988 sa založilo združenie Union Interprofessionnelle de la Fraise du Périgord (UIFP), združuje pestovateľov, družstvá, aukčný trh obce Vergt a súkromných odosielateľov.

Dlhodobá tradícia pestovania a vytvorenie špecifických profesijných štruktúr umožnili rozvoj spoločných postupov na základe know-how pestovateľov jahôd „Fraise du Périgord“ v oblasti výberu pozemkov (vlastnosť pôd) a odrôd (chutné odrody), znalosť postupov pestovania (kopčeky, prístrešky) a zberu (manuálny zber priamo do jednotiek balenia). Tieto zaužívané pestovateľské postupy umožňujú vypestovať kvalitné jahody, ktorých podmienky skladovania pred expedovaním sú, vzhľadom na ich háklivosť, takisto stanovené.

Špecifickosti výrobku

Jahoda „Fraise du Périgord“ sa vyznačuje svojím spôsobom pestovania na poli, zatiaľ čo v Európe sa všeobecne rozšírilo pestovanie mimo pôdy, a od štandardných jahôd sa odlišuje svojimi podmienkami zberu a vzhľadom. Musí mať rovnomernú farbu charakteristickú pre vybranú odrodu, aby sa zbierala v štádiu zrelosti.

Jahoda „Fraise du Périgord“ sa zbiera manuálne priamo do predajnej jednotky, pričom sa veľmi dbá na jej vonkajší vzhľad. Je zdravá, nedeformovaná a lesklá. Jahody sa starostlivo triedia podľa veľkosti a ukladajú maximálne do troch prekrývajúcich sa vrstiev, aby sa zamedzilo pomliaždeniu ovocia v prípade väčších nádob. Majú rovnomerné sfarbenie, veľkosť a zrelosť.

Príčinná súvislosť

Príčinná súvislosť sa zakladá na kvalite a dobrom mene jahody „Fraise du Périgord“.

Pôdne a podnebné podmienky oblasti sú vhodné na pestovanie jahôd „Fraise du Périgord“. Spravidla sa pestujú na stráňach, často na pozemkoch, ktoré boli predtým odlesnené, t. j. na „nových“ pôdach, ktoré sú vystavené slnku, vďaka čomu úplne dozrievajú. Pôdy sa vyberajú podľa ich vlastností: sú priepustné, skôr piesočnaté, s kyslým pH a bez aktívneho vápnika. Jahody sa pestujú na kopčeku, aby sa posilnila odvodňovacia vlastnosť pôd a aby sa predišlo duseniu rastliny. S ohľadom na vlastnosti pôd sa zavádza a dokonale ovláda hnojenie a lokalizované zavlažovanie s cieľom uspokojiť nároky rastliny.

Jahodám v regióne Périgord prospievajú mierne teploty bez veľkých rozdielov, čo umožňuje rast a rovnomerné zrenie ovocia. Pestovanie na poli pod prístreškom, najneskôr v čase kvitnutia, tak umožňuje spotrebiteľovi nájsť jahodu „Fraise du Périgord“ v stánkoch počas najmenej šiestich mesiacov v roku, od apríla do októbra. Toto dlhé obdobie pestovania navyše umožňuje udržať si zberačov, ktorých znalosť v oblasti zberu je zásadná pre kvalitu produktu. Čerstvé jahody sa totiž zbierajú manuálne priamo do predajných jednotiek pre spotrebiteľa, pričom sa veľmi dbá na ich vzhľad, tvar a farbu. Pestovanie jahôd pod prístreškami chráni ovocie pred nepriaznivým počasím (silný vietor, dážď, krupobitie), zabezpečuje jeho čistotu, jeho lesk a umožňuje vytvoriť teplotný plášť, záruku predčasného zrenia a rozloženia obdobia produkcie. Takisto umožňuje chrániť jahodu pred veľkými horúčavami, ktoré môžu aj znehodnotiť ovocie. V takom prípade musí pestovateľ zbierať jahody počas najchladnejších období a pri zbere ich postupne chrániť pred horúčavou. Osobitnú pozornosť treba venovať teplotám pri zbere a skladovaní. Takto získaná jahoda sa potom môže hlboko mraziť, ale v lehote, ktorá je zlučiteľná so zachovaním jej vlastností.

O dobrom mene jahody „Fraise du Périgord“ svedčí aj jej oceňovanie ako prestížneho výrobku s dlhodobou tradíciou. Vďaka tomu sa dostala na rôzne obchodné miesta, o čom svedčí aj kurzová tabuľka plodinovej burzy uvedená v denníku z 31. mája 1974„V obci Rungis sa jahoda z regiónu Périgord predávala za cenu 3,50 F až 4,80 F/kg, v departemente Lot-et-Garonne za cenu 2,80 F až 3,80 F“.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://extranet.inao.gouv.fr/fichier/CDC-FraisePerigord.pdf

(1) Ú. v. EÚ L 343, 14.12.2012, s. 1.